วุ่นวายดีหนอ
กองทุนส่งเสริมการประกันภัยพิบัติ 5 หมื่นล้านบาท ที่รัฐบาลจัดตั้งขึ้นเพื่อรับประกันความเสียหายจากภัยธรรมชาติ 3 ภัยที่มีความรุนแรงถึงขั้นเป็นภัยพิบัติ คือ น้ำท่วม ลมพายุ แผ่นดินไหว ให้กับบ้านอยู่อาศัย เอสเอ็มอี และโรงงานอุตสาหกรรม
20 ต.ค. 2555

กองทุนส่งเสริมการประกันภัยพิบัติ 5 หมื่นล้านบาท ที่รัฐบาลจัดตั้งขึ้นเพื่อรับประกันความเสียหายจากภัยธรรมชาติ 3 ภัยที่มีความรุนแรงถึงขั้นเป็นภัยพิบัติ คือ น้ำท่วม ลมพายุ แผ่นดินไหว ให้กับบ้านอยู่อาศัย เอสเอ็มอี และโรงงานอุตสาหกรรม
กว่าจะจัดตั้งกองทุนขึ้นมาได้ก็วุ่นวายน่าดู!
แม้จะเปิดขายแล้วก็ยังไม่ค่อยได้รับความนิยมจากประชาชน เอสเอ็มอี เพราะมีข้อจำกัดยุ่บยั่บหลายเรื่อง
ล่าสุดวุ่นวายเข้าไปอีก เมื่อปรากฏข่าวเล็ดลอดออกมาว่า มีบริษัทประกันภัยรายใหญ่ที่เซ็นสัญญาเข้าร่วมรับประกันกับกองทุนขอถอนตัวออกมาทั้งที่เพิ่งผ่านมาได้แค่ 6 เดือนกว่าเท่านั้นเอง...ยุ่งละซิคุณขา
เพราะตอนที่เริ่มเปิดตัวกองทุนเมื่อวันที่ 28 มี.ค.ที่ผ่านมา มีบริษัทประกันภัยเซ็นสัญญาเข้าร่วม 54 บริษัท แต่ปรากฏว่ามีบริษัทประกันภัยขายประกันจริงแค่ 48 บริษัทเท่านั้น ขณะที่ธุรกิจประกันวินาศภัยมีทั้งหมดถึง 63 บริษัท
สืบสาวราวเรื่องได้ความว่า บริษัทที่ถอนตัวออกจากกองทุนภัยพิบัติเป็นยักษ์ใหญ่ของฝรั่งเศส คือ บริษัท แอกซ่าประกันภัย
ข้อมูลลึกๆ ถึงเหตุผลที่ต้องถอนตัว เพราะในทางปฏิบัตินั้นมีปัญหาจิปาถะ
เช่น เวลาขายต้องออกกรมธรรม์ถึง 3 ฉบับ คือ กรมธรรม์อัคคีภัยทั่วไป กรมธรรม์ภัยพิบัติ และกรมธรรม์ภัยธรรมชาติ ลูกค้า 1 รายต้องออก 3 กรมธรรม์ 
ขณะที่การลงบันทึกบัญชีก็ต้องแยกบันทึก ทั้งส่วนของประกันอัคคีภัยทั่วไป ประกันภัยพิบัติที่ประกันภัยต่อไปให้กับกองทุน ส่วนที่รับประกันไว้เองทำให้การออกกรมธรรม์ช้าเป็นเรือเกลือ 
ยังมีปัญหาใหญ่อีกอย่าง คือ เรื่องการเคลม 
ระเบียบของกองทุนภัยพิบัติเขียนยุ่บยั่บว่า หากลูกค้าจะซื้อประกันภัยธรรมชาติ ต้องซื้อประกันภัยพิบัติควบไปด้วย ไม่สามารถซื้อเฉพาะภัยธรรมชาติอย่างเดียวได้ 
แถมการเคลมภัยพิบัติก็ลำบากยุ่งยากจนลูกค้าพากันด่า
เพราะถ้า ครม.หรือกรมป้องกันและบรรเทาสาธารณภัยไม่ประกาศเป็นภัยพิบัติ คนที่ซื้อไปไม่สามารถเคลมภัยพิบัติได้
เหมือนกรณีน้ำท่วมหลายจังหวัดที่ผ่านมา ลูกค้าด่ากันตรึม เพราะไม่สามารถเคลมภัยพิบัติได้ 
เคลมได้เฉพาะภัยธรรมชาติเท่านั้น...เจ๋งมั้ยละ
บังคับไปทำไมม่ายรุ....เฮียยุงพยุงศักดิ์ ชาติสุทธิผล ประธานบอร์ดกองทุนภัยพิบัติ ได้ยินแล้วลุกขึ้นมาแก้ไขหน่อยเต๊อะเพ่...